Aarhus-kvinder får job i Australien afbrudt af coronavirus | stiften.dk
Aarhus-kvinder får job i Australien afbrudt af coronavirus
Cæcilie Bess (til venstre) og Anna Boye i gang med jobbet på Sculpture by the Sea i Cottesloe. Foto: Jessica Wyld
Anna Boye og Cecilie Brass har arbejdet for Sculpture by the Sea, som de kendte fra Aarhus.
23 mar. 2020 kl. 12:43
AARHUS/COTTESLOE: To unge, århusianske kvinder har mødt corona-krisen i udlandet. Anna Boye og Cæcilie Bess, begge 21 år, har arbejdet for den store skulpturfestival Sculpture by the Sea i Australien. Den skulle være slut mandag 23. marts, men blev lukket fem dage tidligere på grund af coronakrisen.
Det er fem år siden, den yderst populære Sculpture by the Sea blev vist sidste gang i Aarhus. Fire gange oplevede århusianerne og byens gæster skulpturfestivalen langs stranden fra Tangkrogen til Ballehage. Det var i 2009, 2011, 2013 og 2015.
Ideen kom fra Australien, og der foregår Sculpture by the Sea stadig ufortrødent to steder - ved Bondi Beach i Sydney og i Cottesloe. Det var det sidstnævnte sted, de to var med. Og før lukningen gik det godt.
- Vi har været så heldige at have de to skønne århusianske kvinder her som assistenter, fortæller Harriet Dixon-Smith fra Sculpture by the Sea.
Anna Boye og Cæcilie Bess var med ved Bondi Beach sidste år og elskede at arbejde med Sculpture by the Sea, så de besluttede at tage til Cottesloe også og arbejde for udstillingen der.
- Det er meget interessant at lære, hvordan man behandler skulpturerne og at arbejde med store udendørs begivenheder. Det er en storartet måde at tjene penge på, samtidig med at man rejser, og desuden er der masser af sjov her. Vi har lært meget om landet og dets kultur ved at arbejde med lokale australiere, og hele mandskabet har taget rigtig godt imod os, siger Anna Boye.
Cæcilie Bess er trompetist og besluttede at lægge trompeten på hylden for en tid for at tage til Australien for at arbejde med og se på kunst. - Der er en tradition for at have danskere med her, så nogle, vi kendte fra Aarhus, havde været her og fortalte os om jobbet. Jeg tænkte "ja, hvorfor ikke". Jeg elskede udstillingen, mens den var i Aarhus, og kendte den altså i forvejen. Her har alle været velkomne, og det er de skønneste mennesker, jeg nogensinde har arbejdet sammen med, siger Cæcilie Bess.
Det har ikke været muligt at få en kommentar fra de to om, hvorvidt de er på vej hjem til Danmark eller bliver i Australien.
Jeg elskede udstillingen, mens den var i Aarhus, så jeg kendte den i forvejen.
Cæcilie Bess
Nul tilskud: Aros aflyser skulpturer ved skov og strand
50 år: Kronprinsen havde timer om kunst med Jens Erik Sørens...